[Bonifacius Episcopus servus servorum Dei, clarissimo in Christo filio Regi Franciæ illustri, salutem et Apostolicam benedictionem. Inter cætora mundi cœnobia et alia pia loca, etc. ut in præcedenti privilegio. Usque ad hæc verba. Oporteret fieri mentionem. Post quæ adjiicitur. Dilectis filiis de Cariloco, et de Marciniaco Prioribus prædicti Ordinis Matisconensi, et Eduensis Diœcesum super hoc Executoribus per nostras sub ea forma litteras deputatis, ut ipsi, vel alter eorum per se; vel per alium, seu alios, præfatam ordinationem per omnia contenta in eâ faciant auctoritate nostra firmiter observari, contradictores per censuram Ecclesiasticam appellatione postposita compescendo, invocato ad hoc, si opus fuerit, auxilio brachii sæcularis. Cum igitur circa executionem hujusmodi efficaciter faciendam favor Regius possit existere opportunus, regalem excellentiam rogamus et hortamur attentè, quatinus pro nostra et Apostolicæ Sedis reverentia præfatis executoribus, cum ab eis, vel eorum altero propter hoc fueris requisitus, auxilium ad id tui præsidii temporalis impendas: preces autem nostras in hac parte sic admittat Regia celsitudo, quod tibi exinde ab eo, qui est bonorum omnium retributor, vitæ perennis præmium, et à nobis condigna proveniat actio gratiarum. Datum Anagniæ V. Idus Julii, Pontificatus nostri anno primo. Et dispositio Bullæ est expressa per verba de præterito: dicit enim statuimus, fecimus, et ordinavimus, et decrevimus.]